b'\n_START_ARTICLE_\nTemeljni mnogokotnik\n_START_PARAGRAPH_\nTemeljni mnogokotnik (tudi fundamentalni poligon) je v matematiki oziroma geometrijski topologiji zaprt mnogokotnik, ki ga sestavlja parno \xc5\xa1tevilo usmerjenih stranic tako, da lahko paroma dolo\xc4\x8dimo posamezne stranice. Temeljni mnogokotnik nam slu\xc5\xbei za konstruiranje zaprtih ploskev. Vsako zaprto ploskev lahko na ta na\xc4\x8din konstruiramo s pomo\xc4\x8djo usmerjenega mnogokotnika, ki ima parno \xc5\xa1tevilo stranic. Konstrukcija, ki jo prika\xc5\xbeemo s pomo\xc4\x8djo temeljnega mnogokotnika, vsebuje 2n oznak, sestavljenih iz n simbolov. Vsak simbol se pojavi dvakrat, enkrat z eksponentom +1 in enkrat z eksponentom -1. Eksponent -1 pomeni, da ima pripadajo\xc4\x8da stranica nasprotno orientacijo v temeljnem mnogokotniku.\n_START_SECTION_\nOzna\xc4\x8devanje temeljnih mnogokotnikov\n_START_PARAGRAPH_\nZa temeljne mnogokotnike je v uporabi poseben na\xc4\x8din ozna\xc4\x8devanja. Vsaka stranica je ozna\xc4\x8dena s simbolom (npr. A, B \xe2\x80\xa6 ali A\xe2\x82\x81, A\xe2\x82\x82,... ), stranice imajo ozna\xc4\x8dene tudi smeri. Ozna\xc4\x8dujemo tako, da pri\xc4\x8dnemo z zgornjo stranico, nadaljujemo z desno, spodnjo in levo.\n_START_SECTION_\nIzdelava zaprte ploskve\n_START_PARAGRAPH_\nZaprto ploskev naredimo iz temeljnega mnogokotnika tako, da zdru\xc5\xbeimo oziroma zlepimo stranice tako kot ka\xc5\xbee njihova usmeritev. Pri tem je seveda potrebno upo\xc5\xa1tevati, da so nekatere smeri stranic obrnjene in moramo ploskev stranice primerno zavrteti. Na koncu se vsa ogli\xc5\xa1\xc4\x8da mnogokotnika zdru\xc5\xbeijo v eni to\xc4\x8dki.'